III. BESSENYEI ANTAL EMLÉKTÚRA

A Magyarbánhegyesért Egyesület kerékpártúrát szervez 2019. június 8-9-10-én (szombat-vasárnap-hétfő) Mártélyra. Túránkkal egykori pedagógusunkra, Bessenyei Antalra is emlékezünk, aki 1946 és 1957 között, igen sokat tett a magyarbánhegyesi ifjúság neveléséért kirándulások, táborozások szervezésével.

A kerékpártúra úti célja: Mártély, Táv (oda-vissza): kb. 140 km

Gyülekező, indulás: Magyarbánhegyes – Piactér, indulás (június 8.) reggel öt órakor kb. 10 fős csoportokban 5 percenkét

Az úton kocsi kísér bennünket, így a csomagokat utánfutón helyezzük el. Mivel nem versenyről van szó, ezért az útvonalon több pihenőt is beiktatunk. Oda és visszaúton bárki csatlakozhat hozzánk. Szívesen várunk minden kerekezni vágyót!

A túra feltétele: működőképes, karbantartott kerékpár! Továbbá láthatósági mellény, esőkabát, személyi okmányok.

Pihenő és csatlakozási pontok (oda és visszafelé): csanádapácai benzinkút melletti parkoló, pusztaföldvári Polgármesteri Hivatal parkolója, orosházi Nagy Gyula Területi Múzeumhoz közeli parkoló, kakasszéki elágazás, Székkutas Posta parkolója, kútvölgyi elágazás és Hódmezővásárhely – Kossuth tér

Érkezés Mártélyra kb. 14 órakor.

Azoknak, akik velünk tartanának a három napon: ebéd, vacsora és reggeli a szálláson, a mártélyi Erdei iskolában. A szálláson különböző labdajátékokon kívül éjszaka számháborúra kerül sor a közeli erdőben.

Szállást csak korlátozott számban tudunk foglalni a részvevőknek, az önköltség befizetésének sorrendje számít. Önköltség: 3000 Ft/fő. Jelentkezés határideje: június 3.

Hazafelé június 10-én 9 órakor indulunk Mártélyról ugyanazon az útvonalon. Érkezés Magyarbánhegyesre: kb. 16 órakor.

Az egyesület nevében: Asztalos Csaba

"Mozgásban az egészség" szabadidősport népszerűsítése a Dél-alföldi Régióban; EFOP-1.8.6-17-2017-00050